Diari Oficial de la Generalitat Valenciana


Sumari del DOGV 2950, del 12-03-1997 (1997/871689)

RESOLUCIÓN de 3 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual es fa pública la declaració d'impacte ambiental següent.
------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2950

Data del DOGV
:   12-03-1997

Secció del DOGV
:   ALTRES DISPOSICIONS

Número del document
:   1997/871689


Data del document
:   03-07-1996

Organisme emissor
:   Conselleria de Medi Ambient

Tipus de document
:   Resolució

RESOLUCIÓN de 3 de juliol de 1996, de la directora general de Qualitat Ambiental, de la Conselleria d'Agricultura i Medi Ambient, per la qual es fa pública la declaració d'impacte ambiental següent.
  
Vist l'expedient 165/95-AIA sobre el Projecte Bàsic Millora de l'Accés a Villena de la C-3316, promogut per la Conselleria d'Obres Públiques, Urbanisme i Transports.
  
Vist que, en data 30 de maig de 1995, la Conselleria d'Obres Públiques, Urbanisme i Transports va remetre el Projecte Bàsic 41-A-1186. Millora de l'Accés a Villena de la C-3316, junt amb l'estudi d'impacte ambiental corresponent que figura com a annex 11 del dit projecte bàsic.
  
Vist que, amb data 7 de juny de 1995, i dins dels tràmits previstos en la legislació d'impacte ambiental, es va consultar l'Ajuntament de Villena, la Subdirecció Territorial de Medi Ambient d'Alacant, la Direcció General d'Interior de la Conselleria d'Administració Pública i la Direcció General de Patrimoni Artístic de la Conselleria de Cultura, Educació i Ciència.
  
  
Vist que, en data 12 de juliol de 1995, es va rebre un informe de la Subdirecció Territorial de Medi Ambient d'Alacant, en el qual es posa de manifest la no-existència de «valors ambientals dignes de protecció que puguen veure's afectats negativament pel projecte». Es ressalta també la necessitat que s'assegure la continuïtat de la via pecuària el Cordel de las Fuentes on aquesta travessa la C-3316; i la solució que s'adopte haurà de tenir el vistiplau de la Secció de Patrimoni d'aquesta Subdirecció Territorial.
  
  
Vist que, en data 3 d'agost de 1995, la Direcció General de Patrimoni Artístic va emetre un informe sobre el projecte i el va aprovar des dels punts de vista del patrimoni arqueològic, etnològic i artístic.
  
Vist que, en data 2 de gener de 1996, es va rebre un informe de la Direcció General d'Interior, en el qual s'indica l'absència de riscos significatius que puguen afectar el projecte i que puguen derivar en danys rellevants per als béns i les persones.
  
Vist que l'estudi d'impacte ambiental del Projecte Bàsic Millora de l'Accés a Villena de la C-3316, ha sigut sotmés a informació pública mitjançant un anunci de la Conselleria d'Obres Públiques, Urbanisme i Transports, publicat en el Boletín Oficial del Estado, de 20 de novembre de 1995, i en el Diari Oficial de la Generalitat Valenciana, de 16 de novembre de 1995, sense que s'haja rebut dins del termini legal cap al·legació amb referències ambientals; tot això segons el certificat de l'Oficina del Pla de Carreteres remesa en data 6 de juny de 1996.
  
Atés que gran part de l'actuació que es projecta queda immergida en un continu urbà semiconsolidat faltat de valors ambientals dignes de protecció.
  
Atés que a pesar que:
  
a) Es té coneixement de l'existència d'afeccions a la via pecuària Cordel de las Fuentes.
  
b) S'indica la necessitat de reposar el creuer d'aquesta amb la C-3316 (apartat 1.4 de la memòria).
  
c) Es manifesta haver previst la reposició d'aquest creuer mitjançant un pas inferior prefabricat de secció rectangular (annexos 5 i 9 del projecte bàsic i apartats 0.1.1.2 i 5.7 de l'estudi d'impacte ambiental).
  
Aquesta previsió indicada en el text no queda reflectida en els plànols corresponents i tampoc s'indiquen en cap moment les seues característiques relatives a amplària del pas, gàlib, acabat superficial, etc.
  
Atés que no consta en el projecte bàsic cap partida pressupostària per a l'establiment i execució de les mesures correctores dels impactes ambientals generats per les obres projectades.
  
  
Atés que el projecte examinat constitueix un dels supòsits fàctics en els quals resulta preceptiva la formulació d'una declaració d'impacte ambiental, abans de la resolució administrativa que s'adopte per a l'aprovació definitiva de l'esmentat projecte, segons es desprén de l'article 5 de la Llei d'Impacte Ambiental i concordants del seu reglament.
  
Atés que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en les altres disposicions que li són aplicables.
  
  
Atés que l'article 5 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental per a la declaració d'impacte ambiental dels projectes als quals s'aplique aquesta llei.
  
  
Atés que el Reglament Orgànic i Funcional de la Conselleria d'Agricultura i Medi Ambient, aprovat pel Decret 22/1996, de 5 de febrer de 1996, del Consell de la Generalitat Valenciana, atribueix a la Direcció General de Qualitat Ambiental la competència per a la tramitació i formulació de la declaració d'impacte ambiental.
  
  
Per tot això, i fent ús de les facultats que tinc legalment atribuïdes, formule la declaració d'impacte ambiental següent:
  
  
Primer
  
Estimar acceptable, només a l'efecte ambiental, el Projecte Bàsic Millora de l'Accés a Villena de la C-3316, promogut per la Conselleria d'Obres Públiques, Urbanisme i Transports, sempre que es duguen a terme les mesures correctores contingudes en l'estudi d'impacte ambiental i es complisquen les següents condicions:
  
1) S'inclouran en el projecte de construcció els plànols necessaris per a situar correctament en planta i definir en alçat el pas previst per a la reposició del creuer de la via pecuària Cordel de las Fuentes amb la C-3316.
  
S'indicaran clarament les característiques del dit pas, les quals s'adoptaran després del vistiplau de la Secció de Patrimoni de la Subdirecció Territorial de Medi Ambient d'Alacant.
  
2) S'inclouran en el projecte de construcció les partides pressupostàries necessàries per a dur a terme les mesures correctores d'impacte ambiental previstes tant en l'estudi d'impacte ambiental com en aquesta declaració d'impacte ambiental.
  
3) Abans de començar les obres, el seu adjudicatari presentarà a la Direcció Facultativa, per a la seua remissió a aquesta Direcció General, el pla d'obres en el qual detallarà suficientment:
  
· La localització d'instal·lacions auxiliars necessàries per a l'execució de l'obra (se situaran en terrenys desproveïts de vegetació natural i s'evitarà així mateix l'elecció d'emplaçaments junt al llit de rius i barrancs, a fi d'evitar abocaments accidentals de substàncies contaminants).
  
· Llocs d'extracció de materials i d'ubicació de runams i abocadors.
  
Els materials de rebliment que calgueren per a l'execució del projecte i que no provinguen de les excavacions de les mateixes obres s'obtindran de pedreres existents i legalment autoritzades.
  
  
En cap cas no es permetrà l'obtenció de materials de préstec en altres àrees, independentment del volum necessari, si aquestes no tenen la consideració de pedreres legals en explotació.
  
Si per qualsevol causa és inevitable l'obertura de noves pedreres o l'explotació d'altres actualment abandonades, aquestes hauran de disposar dels preceptius permisos legals per a la seua explotació i restauració, incloent-hi la declaració d'impacte ambiental favorable emesa per aquesta Conselleria.
  
De la mateixa manera, si calguera utilitzar un abocador per a les terres sobrants, els materials no reutilitzables en les obres i els residus produïts en aquestes, la seua elecció i utilització, si no es tracta d'un abocador de residus inerts degudament identificat i legalitzat, s'haurà de sotmetre al procediment d'estimació d'impacte ambiental.
  
En cap cas no es permetrà cap extracció o abocament indiscriminat.
  
4) Els talussos que es creen com a conseqüència de l'execució de les obres projectades, tant de desmunt com de terraplé, s'assuaviran el necessari de manera que, quedant assegurada la seua estabilitat geotècnica, s'assegure també la viabilitat per a la seua correcta revegetació, de forma que s'evite l'arrossegament de la terra vegetal que s'haurà de depositar-hi i es forme una capa aproximadament de 15 centímetres de gruixària.
  
En els talussos de desmunt que presenten un desnivell superior als 5 metres es construiran cunetes de guarda en la coronació dels desmunts i caixers en l'aresta exterior dels terraplens i es concentrarà l'escorrentia superficial en baixants adequadament protegits.
  
  
5) Si durant la construcció de les obres es trobaren restes arqueològiques, es paralitzaran les obres i es farà saber immediatament la troballa a la Direcció General de Patrimoni Artístic de la Conselleria de Cultura, d'acord amb la Llei 16/1985 de Patrimoni Històric Espanyol.
  
6) La Direcció d'Obra vetlarà especialment per la conservació i restauració de qualsevol àrea de terreny que s'haja vist afectada per les obres de construcció de l'eix viari. Per a això es procedirà, una vegada executades i acabades les obres, a la retirada de tots aquells enderrocs, materials sobrants i altres elements o restes d'obra que hagen sigut depositats, abocats o abandonats a les dites àrees.
  
  
Durant el període de garantia de l'obra, el seu contractista mantindrà i conservarà al seu càrrec i en perfecte estat totes les espècies vegetals del projecte.
  
7) En els documents contractuals del projecte de construcció definitiu haurà de figurar l'obligatorietat, per part de l'empresa adjudicatària de les obres de construcció, del compliment de les mesures correctores establides en l'estudi d'impacte ambiental, com també el compliment de les mesures previstes en el programa de vigilància ambiental i les que es deriven de les condicions d'aquesta declaració d'impacte ambiental.
  
8) La introducció de modificacions respecte a la traça o les seues característiques, recollides en el projecte bàsic, siga en el projecte constructiu o mitjançant modificats d'aquest, s'hauran de comunicar a aquesta Direcció General, a fi d'analitzar l'efecte ambiental previsible que en poguera derivar.
  
  
  
Segon
  
Notificar a les persones interessades que, contra aquesta resolució, pel fet de no ser un acte definitiu en via administrativa, no s'hi pot interposar cap recurs, la qual cosa no és inconvenient perquè puguen utilitzar els mitjans que en defensa del seu dret estimen pertinents.
  
  
Tercer
  
Publicar en el Diari Oficial de la Generalitat Valenciana aquesta declaració d'impacte ambiental.
  
  
València, 3 de juliol de 1996.- La directora general de Qualitat Ambiental: Gloria Arnandis Boix.